b'\n_START_ARTICLE_\nDnevni\xc5\xa1ki roman\n_START_PARAGRAPH_\nDnevni\xc5\xa1ki roman je fiktivna prozna pripoved, ki posnema obliko dnevnika in je zapisana v prvi osebi. Poglavja delujejo kot posamezni opisi dneva. Zajema pi\xc5\xa1\xc4\x8deva razmi\xc5\xa1ljanja o dnevnih dogodkih in o samem sebi.\n_START_SECTION_\nZna\xc4\x8dilnosti\n_START_PARAGRAPH_\nDnevni\xc5\xa1ki roman ima enako obliko kot neliterarni dnevnik, hkrati pa podobno kot spomini in romani v obliki pisem daje videz fakti\xc4\x8dnosti. Nima posebnega uvoda, za\xc4\x8dne se s prvim dnevni\xc5\xa1kim zapisom pripovedovalca, in medias res. Faktivni pripovedovalec ni vseveden, zato ne ve, kaj se bo zgodilo v prihodnosti in ne more predstaviti ekspozicije zgodbe na samem za\xc4\x8detku. Razmi\xc5\xa1ljanja se lahko nana\xc5\xa1ajo na preteklost, npr. otro\xc5\xa1tvo. Bralec do\xc5\xbeivlja dogodke samo iz perspektive pripovedovalca. V primeru, da bralec govori druga\xc4\x8de kakor deluje, se le ta izka\xc5\xbee za nezanesljivega.\n_START_SECTION_\nZgodovinski razvoj \xc5\xbeanra\n_START_PARAGRAPH_\nZa razvoj dnevni\xc5\xa1kega romana kot literarne vrste je bil pomemben razvoj dnevnika. Pisanje dnevnika je v 18. stoletju postalo priljubljeno po vsej Evropi. Dnevni\xc5\xa1ki roman je bil imitacija pravih dnevnikov. Od sorodne zvrsti romana v pismih, ki ima podobno strukturo, se razlikuje v tem, da nima fiktivnega prejemnika. Prvi dnevni\xc5\xa1ki romani so bili napisani v Angliji, kjer so se nove zvrsti romanov razvijale hitreje kot kjerkoli drugje, poleg tega pa je bilo tam pisanje dnevnikov \xc5\xa1e posebej priljubljeno. Ve\xc4\x8dinoma je \xc5\xa1lo za potopisne in pietisti\xc4\x8dne dnevnike. Prvi fiktivni dnevnik z naslovom Journal of a Sober Citizen, dve strani dolgo satiro, je leta 1712 napisal Joseph Addison. Objavljen je bil v The Spectator (publikaciji, ki je dnevno izhajala v letih 1711\xe2\x80\x9312 in katere soustanovitelj je bil tudi sam). Prvi roman po vzorcu dnevnika je Robinson Crusoe avtorja Daniela Defoeja 1719._NEWLINE_V realizmu in naturalizmu njegova produkcija upade. Leta 1885 spet postane popularen v Franciji, se raz\xc5\xa1iri po vsej Evropi, spodbuja se objava intimnih dnevnikov (journeaux intimes). Iz njih in iz dnevni\xc5\xa1kih romanov se za\xc4\x8dne razvijati sodobni interes za psihologijo in introspekcijo._NEWLINE_S svojo fragmentarno obliko so bili dnevni\xc5\xa1ki romani \xc5\xa1e posebej primerni za izra\xc5\xbeanje strahu in negotovosti sodobnega \xc4\x8dloveka. Po prvi svetovni vojni so avtorji veliko eksperimentirali s to obliko romana.'